哭子點
作者：郭祥正
朝代：宋

paragraphs: 五歲養育恩，一朝隨埃塵。
琅琅讀書聲，在耳猶如新。
哽哽臨絕言，喚爺眉屢顰。
永痛卑栖邑，醫脈非良真。
微疾遽夭殤，吾家失麒麟。
嗥天天莫知，拊地地不聞。
淚迸睛欲枯，腸斷鼻愈辛。
汝臥長夜臺，我孤大夢身。
後嗣復誰望，有車已摧輪。
佳雛墮危巢，異芳零短春。
黄泉無白日，青冢多愁雲。
哀弦寫悲歌，弔汝冥漠魂。